## El Teatre Principal de València presenta el clàssic de Calderón de la Barca ‘La dama duende’

*** L’obra de Calderón, adaptada per Fernando Sansegundo i dirigida per Borja Rodríguez, es podrà vore del 6 al 9 de febrer
* La representació va obtindre en 2024 el Premi Festival de Teatre Clàssic de Càceres al millor director**

L’Institut Valencià de Cultura, dependent de la Conselleria d’Educació, Cultura, Universitats i Ocupació, presenta l’obra de Calderón de la Barca *La dama duende* amb la companyia Mic Producciones, que va obtindre en 2024 el Premi Festival de Teatre Clàssic de Càceres al millor director per a Borja Rodríguez.

L’obra de Calderón, adaptada per Fernando Sansegundo, es podrà vore fins al 9 de febrer en el Teatre Principal. El títol s’inclou en la trilogia dedicada a l’autor, que juntament amb *El gran teatro del mundo* i *El castillo de Lindabridis*, forma part de la programació d’este inici d’any en el Principal i que està causant un gran interés entre el públic, omplint la sala en cada sessió.

Segons el seu director Borja Rodríguez: “Triem els clàssics, entre altres coses, perquè els seus conflictes i els seus personatges són complexos, perdurables, i sobrevolen per damunt de nosaltres per a ensenyar-nos el món”. Un clàssic traslladat a un estudi de ràdio a Madrid en els anys 50.

“Si Calderón, Lope, Sor Juana o Tirso van ser un dia excitants i revolucionaris -i ho continuen sent-, i van mantindre en suspens a la seua audiència, nosaltres ens veiem en el gaudi de fer el mateix amb els seus textos i el nostre públic. Per a això, i de manera centrífuga, agitem els materials i, ben guiats per la intuïció, bé per les tortuositats de l’estudi, apareixem en els anys 50 del s. XX en els relluents estudis de Radio Madrid”, manifesta el seu director.

Silvia Acosta, Antonio Lafuente, Mario Alberto Díez, Eugenio Villota, Anabel Maurín, Alba Loureiro, Helena Lanza, Rafa Núñez i Fernando Sansegundo interpreten esta versió de *La dama duende*.

En quedar viuda Ángela, perseguida pels deutes del seu marit i per les pernicioses normes socials, es veu obligada a recloure’s a casa dels seus germans. Estos l’allotgen enclaustrada en un departament estanc a la casa, al qual només es pot accedir mitjançant un armari de rebost secret.

Però Ángela no es resigna a la seua sort, i de tant en tant ix al carrer emboçada buscant un alé d’aire fresc. La fortuna fa que una vesprada, durant una de les seues escapades, entropessa amb un gran amic del seu germà, que anirà a allotjar-se a sa casa durant uns dies. Ángela tractarà de comunicar-se amb ell mitjançant el passadís secret, la qual cosa servirà per a ordir una divertida trama de misteri, intriga, passió i equívocs en una de les més grans comèdies de Calderón.

Les entrades es poden adquirir en taquilles del teatre o en la [taquilla en línia IVC](https://taquilla.ivc.gva.es/janto/main.php).

Fecha: 07/02/2025